William Hayward Pickering

**William Hayward Pickering** (24. joulukuuta 1910, Welington, Uusi-Seelanti – 15. maaliskuuta 2004, La Cañada Flintridge, Kalifornia, Yhdysvallat) oli yhdysvaltalainen insinööri, fyysikko ja Jet Propulsion Laboratoryn johtaja vuosina 1954–1976.

## Nuoruus
### 1910–1929: Lapsuus Uudessa-Seelannissa

William Hayward Pickering syntyi Wellingtonissa jouluaattona 1910 Albert "Bert" Pickeringin ja Elizabeth Ann "Bess" Haywardin esikoislapsena. Isä Bert oli apteekkari ja äiti Bess liikenainen. Pari oli mennyt naimisiin vuonna 1908. Perheeseen syntyi toinen poika, Balfour vuonna 1913. Pian Balfourin syntymän jälkeen Bess sairastui peritoniittiin ja kuoli kesäkuussa 1915. Hän oli 38-vuotias. Muutama kuukausi myöhemmin Balfour sairastui kurkkumätään ja menehtyi. Myöhemmin Uuden-Seelannin kansanterveysvirasto nimitti Bert Pickeringin kansanterveysvirkamieheksi Uuden-Seelannin miehittämälle Länsi-Samoan Apialle. Bert otti viran vastaan ja siirsi Williamin hänen isovanhempiensa, William ja Kate Pickeringin hoiviin Havelockiin.

Peruskoulussa Pickeringillä oli erinomaiset arvosanat ja menestyi etenkin luonnontieteissä ja matematiikassa. Pickering suoritti kahden luokka-asteen opinnot yhden vuoden aikana ja laajensi opintojaan opetussuunnitelman ulkopuolelle algebraan ja latinaan.

Pickering siirtyi Wellington Collegeen helmikuussa 1923 ja eteni sieltä vuonna 1927 erinomaisin arvosanoin Christchurchin Canterburyn yliopistoon aloittaen insinöörin kandidaattitutkinnot.

### 1929: Muutto Yhdysvaltoihin
Pickering muutti isoenonsa Horace Douslinin kanssa hyörylaivalla Yhdysvaltoihin vuonna 1929. Pickeringin suunnitelmana oli suorittaa tutkinto yhdysvaltalaisessa yliopistossa. Pickeringin isoeno oli matkustanut Williamin ollessa Canteburyn yliopistossa Kaliforniaan ja tavannut siellä naisen Glendalesta ja mennyt hänen kanssaan naimisiin. Hän oli hankkinut itselleen ja vaimolleen kodin Glendalesta. Pickering ja Douslin saapuivat maaliskuun alkupuolella 1929 San Franciscoon. Douslin oli järjestänyt Pickeringille väliaikaisen majoituksen omistamastaan kerrostalosta Los Angelesin keskustan länsipuolelta.

### 1929–1936: Opiskeluvuodet California Institute of Technologyssa
Pickering haki Pasadenan California Institute of Technologyn sähkötekniikan vuoden 1932 valmistuvalle kurssille maaliskuussa 1929. Caltechissä lukuvuosi oli jo alkanut ja opiskelijat olivat jo suorittaneet toisen jakson kokeet ja olivat valmistautumassa lukuvuoden viimeistä jaksoa varten. Pickeringille tarjottiin mahdollisuutta suorittaa toisen jakson kokeet, joiden tulokset määrittäisivät, että pääsisikö hän vuoden 1932 valmistuvalle kurssille. Pickeringin koetulokset olivat erinomaisia ja hänet hyväksyttiin kurssille.

Toisena vuotena Caltechissä Pickering menestyi kokeissaan niin hyvin, että lukukauden lopulla Pickering oli herättänyt Caltechin rehtorin, Robert A. Millikanin, huomion. Millikan kutsui Pickeringin henkilökohtaiseen luentoon, minkä jälkeen Millikan sai suostuteltua Pickeringin muuttamaan hänen pääainettaan sähkötekniikasta fysiikkaan. Päätös seurata Millikanin neuvoja vaikutti ratkaisevasti Pickeringin myöhempään uraan.Vuonna 1931 Pickering voitti yhdessä Charles W. Jonesin kanssa Caltech Junior Travel Prize -palkinnon. Se tarjosi 900 dollaria per henkilö (arvo vuonna 2025, noin 18 000 euroa) kuuden kuukauden matkustamiseen Euroopassa. Pickering ja Jones matkustivat ympäri Eurooppaa autolla yhdessä Charles M. Harshin and Charles E. Kircherin kanssa, jotka olivat kustantaneet osuutensa matkasta itse. Ryhmä lähti matkaan 26. maaliskuuta ja palasivat Caltechiin 21. syyskuuta 1931. Pickering myöhemmin kuvaili kokemuksiaan Euroopassa "ajanhukaksi joukolle yliopisto-opiskelijoita". 

Pickering valmistui fysiikan kandidaatiksi vuonna 1932. 30. joulukuuta 1932 Pickering meni naimisiin Muriel Bowlerin kanssa kappelissa Glendalen Forest Lawnissa. He muuttivat Echo Parkiin, Los Angelesiin. Pickering valmistui fysiikan maisteriksi vuonna 1933. Vuonna 1934 Pickering alkoi työstämään hänen väitöskirjaansa kosmisesta säteilystä ja samalla opetti osa-aikatyönään perustutkinto-oppilaita. Pickering liittyi Robert A. Millikanin kosmisen säteiden tutkimusryhmään, johon kuului Pickeringin lisäksi tuleva nobelisti Carl Anderson ja Victor Neher.

Pickering väitteli fysiikan tohtoriksi vuonna 1936. Vuoden lopussa Pickering aloitti assistentin työt sähkötekniikan laitoksessa professori Royal Sorensonin alaisuudessa Caltechissä ja jatkoi töitä Millikanin kosmisen säteiden tutkimusryhmässä.

## Ura

### 1939–1944: Millikanin teoria kosmisen säteilyn synnystä ja toinen maailmansota
Millikan, Pickering ja Neher tekivät matkan Intiaan vuosina 1939–1940 todistaakseen Millikanin teorian kosmisen säteilyn syntymisestä atomien annihilaatiosta. Pickering sai Yhdysvaltain kansalaisuuden 14. helmikuuta 1941. Ryhmä teki samanlaisen matkan Etelä-Meksikosta Pohjois-Kanadaan joulukuussa 1941.

Yhdysvaltain liityttyä toiseen mailmansotaan Caltech keskitti tutkimus- ja tuotekehitysvoimansa sotaponnistuksiin. Vuosina 1942–1944 Caltech järjesti koulutuskursseja Yhdysvaltain laivaston upseereille osana V-12 Navy College Training Program -ohjelmaa. Pickering laajensi näitä kursseja kattamaan elektroniikan, joita hän myös opetti. Lisäksi hän opetti Caltechissä sähkötekniikkaa, fysiikkaa ja matematiikkaa. Pickering analysoi Japanin Fu-Go-ilmapalloja vuosina 1943–1944, joita Japani laukaisi tarkoituksenaan kulkeutua suihkuvirtauksien kautta Tyynenmeren halki Yhdysvaltoihin sytyttääkseen metsäpaloja.

### 1944–1976: Jet Propulsion Laboratory

Vuonna 1944 Pickering liittyi Jet Propulsion Laboratoryyn, tehtävänään perustaa JPL:ään kauko-ohjaus- ja telemetriajärjestelmäosasto JPL:n Private-rakettiprojektia varten. Hän toimi osaston osa-aikaisena osastopäällikkönä JPL:n johtajan, Frank Malinan, alaisuudessa samalla, kun hän jatkoi opetusta Caltechissä. Privaten seuraajan WAC Corporal -raketin toista testilentoa varten oli asennettu Pickeringin suunnittelema viisikanavainen taajuusmoduloitu telemetriajärjestelmä. Raketti laukaistiin marraskuussa 1945 White Sands Missile Rangesta. Vuonna 1951 Pickeringistä tuli JPL:n ohjattujen ohjusten elektroniikkaosaston johtaja ja vuonna 1954 hänet nimitettiin Jet Propulsion Laboratoryn johtajaksi. Pickering vastasi muun muassa Explorer 1 -satelliitin kehittämisestä, Ranger- ja Surveyor-kuuluotaimista ja Mariner-luotaimista.

### Myöhempi ura
Pickering irtisanoutui JPL:stä vuonna 1976 ja toimi kahden vuoden ajan Saudi-Arabian öljy- ja mineraaliyliopiston tutkimusinstituutin johtajana. Sen jälkeen hän palasi Kalifornian Pasadenaan ja perusti oman energianyhtiönsä Ligneticsin.

## Kuolema
Pickering kuoli keuhkokuumeeseen 15. maaliskuuta 2004 kotonaan Kalifornian La Cañada Flintridgessa.

## Avioliitot ja lapset
Pickeringin ensimmäinen vaimo oli Muriel Bowler, jonka hän tapasi California Institute of Technologyssa. Pari meni naimisiin joulukuussa 1932. He saivat kaksi lasta, Balfourin vuonna 1939 ja Anne Elizabethin vuonna 1943. Avioliitto kesti Murielin kuolemaan asti vuonna 1992. Pickeringin toinen vaimo oli pitkäaikainen perhetuttava Inez Chapman. Pari meni naimisiin vuonna 1994. Liitto kesti Pickeringin kuolemaan asti vuonna 2004. Chapman kuoli vuonna 2009.

## Kunnianosoituksia

### Ritarikunnat

*  Uuden-Seelannin ritarikunta (Uusi-Seelanti, 2003)

*  Brittiläisen imperiumin ritarikunta, ritarikomentaja (KBE) (Yhdistynyt kuningaskunta, 1975)

### Muita tunnustuksia
*  NASA Distinguished Service Medal
* Canteburyn yliopiston kunniatohtori (2003)
* Japani-palkinto (1994)
* Francois-Xavier Bagnoud Aerospace Prize (1993)
* International Space Hall of Fame (1980)
* National Medal of Science (1976)
* Edison-mitali (1972)
* Golden Plate Award (1964)
* Caltech Junior Travel Prize (1931)
Pickering on esiintynyt kahdesti *[[Time]]*-lehden kansikuvassa, mikä on harvinaista henkilölle, joka ei ole poliitikko. Douglas J. Mudgway on kirjoittanut elämäkertakirjan Pickeringistä vuonna 2007 nimeltä *William H. Pickering: America's Deep Space Pioneer*.

### Eponyymit

Pickeringin kunniaksi on nimetty asteroidi 5738 Billpickering. William Hayward Pickeringin, Edward Charles Pickeringin ja William Henry Pickeringin mukaan on nimetty kraatteri Marsissa vuonna 1973 nimeltä Pickering ja . Uuden-Seelannin Royal Societyn Pickering Medal on nimetty hänen kunniakseen. Rocket Labin vuonna 2018 laukaisuman ELaNa-19 -lennon Electron-kantoraketti nimettiin Pickeringin kunniaksi nimellä *This One’s For Pickering* (suom. *Tämä on Pickeringille*). Pickeringin mukaan on nimetty Mount Pickering -vuori Kepler-vuoristossa, Uudessa-Seelannissa.

## Kirjallisuutta

* 

## Lähteet

* 

### Viitteet

## Aiheesta muualla

* Dr. William H. Pickering (1910-2004)
* Slice of History - Dr. Pickering becomes Lab Director
* William Pickering: From down under to high above
* Casani, John R.: ''William Hayward Pickering 1910–2004''
* William Pickering
* Guide to the Papers of William H. Pickering, 1941-1970
* William Pickeringin väitöskirja
* Pickering, William Hayward
* William H. Pickering, Former Director of JPL, Dies